钦定古今图书集成/明伦汇编/皇极典/第270卷 > 陈
## 钦定古今图书集成/明伦汇编/皇极典/第270卷 > 陈

### 宣帝太建十一年诏申严法令

按《陈书宣帝本纪》，太建十一年“五月乙巳，诏曰：昔轩
辕命于风后，力牧放勋；咨尔稷、契朱虎，冕旒垂拱，化
致隆平。爰逮汉列五曹，周分六职，设官理务，各有攸
司，亦几期刑措，卜世弥永，并赖群才，用康庶绩。朕日
昃劬劳，思弘治要，而机事尚拥，政道未凝，夕惕于怀，
罔知攸济。方欲仗兹舟楫，委成股肱，征名责寔，取宁
多士。自今应尚书曹府寺内省监司文案，悉付局参
议分判。其军国兴造征发选序三狱等事，前须详断，
然后启闻。凡诸辩决，务令清乂，约法守制，较若画一，
不得前后舛互，自相予楯，致有枉滞。纡意舞文，纠听
所知，靡有攸赦。”